·aktar minn 4 800 persuna attendew il-Fora tal-AAL2 biex jintensifikaw il-kollaborazzjoni tranżnazzjonali, in-network u l-iskambju ta’ ideat;

·total ta’ 65 proġett ipparteċipaw f’attivitajiet tal-Azzjoni ta’ Appoġġ ta’ AAL2Business biex itejbu l-ħiliet tagħhom ħalli jintroduċu s-soluzzjoni tagħhom fis-suq. Il-benefiċjarji rrapportaw ukoll żieda sostanzjali fl-għarfien tagħhom dwar il-ħtiġijiet tal-utenti.

4.1.Osservazzjonijiet ġenerali

Il-Kummissjoni tilqa’ r-rapport ta’ evalwazzjoni finali, li huwa bbażat fuq data oġġettiva u evidenza. Ir-rakkomandazzjonijiet u t-tagħlimiet meħuda huma bbażati fuq fehim tajjeb tal-kumplessitajiet inerenti għall-mudell ta’ ġestjoni indiretta tas-sħubijiet tal-Artikolu 185 tat-TFEU mal-Istati Membri.

Il-Kummissjoni tilqa’ l-konklużjoni li t-tħassib ewlieni espress fl-evalwazzjoni interim() ma seħħx. Ix-xejriet negattivi identifikati mill-evalwazzjoni interim, b’mod partikolari l-għadd dejjem jonqos ta’ pajjiżi li jipparteċipaw b’mod attiv fil-programm u t-tnaqqis assoċjat fl-impenji baġitarji, ma baqgħux għaddejjin u treġġgħu lura matul it-tieni nofs tal-AAL2, u b’hekk ġiet żgurata s-sostenibbiltà tal-programm, b’numri stabbli ta’ sħubija matul il-perjodu kollu ta’ programmazzjoni.

Barra minn hekk, it-tħassib dwar nuqqas ta’ tmexxija strateġika fl-AALA ġie indirizzat minn ristrutturar kbir tas-CMU b’reazzjoni għar-rakkomandazzjonijiet fl-evalwazzjoni interim. Dan irriżulta f’kapaċità strateġika mtejba, li pprovdiet tmexxija proattiva, reattiva u enerġetika matul it-tieni nofs tal-programm AAL2. Sussegwentement, il-programm seta’ jaġġusta malajr għal għarfien u talbiet ġodda, bl-introduzzjoni ta’ titjib operazzjonali sostanzjali li żammu rilevanti.

Il-Kummissjoni tirrikonoxxi r-rwol ta’ pijunier tal-programm fil-ħolqien u fl-isfruttar tal-ħafna opportunitajiet biex jikkontribwixxi għat-tixjiħ attiv u f’saħħtu permezz tal-innovazzjoni diġitali. Il-programm ikkontribwixxa b’mod attiv għall-iżvilupp ta’ perspettiva pożittiva dwar it-tixjiħ u ħoloq spazju newtrali, li jlaqqa’ flimkien gruppi ta’ partijiet ikkonċernati li qabel kellhom ftit interazzjoni jew ma kellhom xejn.

Minkejja n-natura kumplessa u frammentata tas-suq, l-AAL2 wera xejra pożittiva fl-għadd ta’ soluzzjonijiet imnedija fis-suq u ppromwova l-innovazzjoni soċjali. Dan indirizza tajjeb ukoll il-gruppi fil-mira ta’ prijorità stabbiliti għall-programm, jiġifieri l-SMEs (40,3 %) u l-organizzazzjonijiet tal-utent finali (26,3 %) li normalment ma jipparteċipawx fil-programmi ta’ riċerka u innovazzjoni (R&I) iffinanzjati mill-UE.

4.2.Rakkomandazzjonijiet u tagħlimiet meħuda

Il-Kummissjoni taqbel bis-sħiħ mal-konklużjoni tar-rapport ta’ evalwazzjoni li l-azzjoni Ewropea futura dwar l-innovazzjoni diġitali f’għajxien attiv u f’saħħtu teħtieġ approċċ usa’ għat-trasformazzjoni tas-sistema. Huwa meħtieġ approċċ olistiku li jinvolvi lill-partijiet ikkonċernati privati u pubbliċi kollha, inklużi l-livelli rilevanti kollha tal-gvern responsabbli għas-sostenibbiltà u għat-trasformazzjoni tas-sistemi tas-saħħa u tal-kura.

Il-Kummissjoni diġà adottat approċċ olistiku bħal dan fil-programm qafas għar-riċerka u l-innovazzjoni Orizzont Ewropa u b’mod aktar speċifiku fis-sejħa tagħha għal Sħubija Ewropea dwar it-trasformazzjoni tas-sistemi tas-saħħa u tal-kura (). Din l-azzjoni ta’ kofinanzjament se toħloq sħubija fir-riċerka u l-innovazzjoni b’enfasi fuq it-trasformazzjoni tas-sistemi tas-saħħa u tal-kura, filwaqt li tirrappreżenta opportunità strateġika unika biex tlaqqa’ flimkien lill-partijiet ikkonċernati (inklużi l-ekosistemi reġjonali), toħloq sinerġiji, tikkoordina l-azzjonijiet tar-riċerka u l-innovazzjoni, u tiffaċilita d-diġitalizzazzjoni tas-servizzi tas-saħħa u tal-kura, bl-użu ta’ soluzzjonijiet innovattivi xprunati mill-għarfien u mill-evidenza.

Dan se jistimula l-innovazzjonijiet fis-servizzi, fil-politika u fl-organizzazzjoni, kif ukoll l-integrazzjoni ta’ innovazzjonijiet bijomediċi u teknoloġiċi għall-benefiċċju taċ-ċittadini Ewropej u tal-industrija Ewropea. Is-sħubija ta’ kofinanzjament hija mitluba tibni fuq l-għarfien miksub mill-inizjattivi ta’ Orizzont 2020, bħall-programm AAL. Dan iwieġeb għar-rakkomandazzjoni tar-rapport ta’ evalwazzjoni li l-azzjonijiet futuri għandhom jibnu fuq l-impenn tal-komunità tal-partijiet ikkonċernati maħluqa mill-AAL2 li huma ddedikati għal għajxien attiv u f’saħħtu.

Il-Kummissjoni tirrikonoxxi li l-“Azzjonijiet ta’ Appoġġ” urew li huma żieda effiċjenti u kosteffettiva għall-finanzjament ta’ sejħiet tranżnazzjonali u jsaħħu l-kapaċità tas-Sħubija li tilħaq l-objettivi tagħha. Il-Kummissjoni tippromwovi approċċ bħal dan fi kwalunkwe struttura ta’ sħubija u ta’ kooperazzjoni futura.

Huwa importanti li l-azzjonijiet ta’ politika futuri jħalltu flimkien l-innovazzjoni teknoloġika u soċjali minflok jittrattaw iż-żewġ aspetti b’mod separat. Bl-istess mod, għandha tippromwovi għajxien attiv u f’saħħtu u tgħin lin-nies u lis-soċjetajiet jużaw il-potenzjal sħiħ tas-soluzzjonijiet diġitali għal tixjiħ tajjeb.

L-Istrateġija Ewropea għall-Kura(), ippubblikata f’Settembru 2022, tirrikonoxxi l-importanza li jiġu introdotti soluzzjonijiet diġitali aċċessibbli għall-forniment ta’ servizzi ta’ kura, fl-ambjenti kollha tal-kura, bħad-dar, il-kura bbażata fil-komunità u l-kura residenzjali. Ir-Regolament propost dwar l-EHDS jippromwovi l-interoperabbiltà tad-data elettronika dwar is-saħħa bejn il-fornituri differenti u għalhekk se jikkontribwixxi għall-ħolqien ta’ infrastruttura inklużiva tas-saħħa u tal-kura. Barra minn hekk, fit-tfassil tal-programmi ta’ finanzjament fl-ambitu tal-Qafas Finanzjarju Pluriennali (QFP) attwali, il-Kummissjoni tat attenzjoni speċifika għall-ħolqien ta’ kundizzjonijiet favorevoli għat-taħlit tal-finanzjament u l-istimulazzjoni tas-sinerġiji bejn il-programmi.

Il-Kummissjoni ppubblikat ukoll Strument ta’ Appoġġ Ewlieni dwar “Person- Centred Integrated Care” () (Mejju 2022), biex tippromwovi riformi fl-Istati Membri tal-UE li jgħinu lill-amministrazzjonijiet nazzjonali u reġjonali jinvestigaw, ifasslu u jimplimentaw strateġiji għall-integrazzjoni tas-saħħa, tal-kura soċjali u tal-kura fit-tul, inkluż permezz ta’ soluzzjonijiet diġitali aktar integrati.

Il-Kummissjoni taqbel mal-ħtieġa li jiġu żviluppati strateġiji għall-użu u għall-espansjoni tal-innovazzjoni f’azzjonijiet futuri li jappoġġaw it-trasformazzjoni diġitali f’sistemi tas-saħħa u tal-kura u li jiġi osservat dak li qed jiġri fil-prattika.

Il-Kummissjoni bdiet il-ħidma f’approċċ minn sferi differenti b’enfasi fuq l-appoġġ ta’ proġetti pilota u ta’ pjattaformi fuq skala kbira taħt ir-raggruppament Orizzont 2020 “Digitisation of European Industries – Large-Scale Pilots on Active and Healthy Living (DEI Healthy Living)” ( ). B’appoġġ għall-implimentazzjoni tal-pjattaformi diġitali tal-ġenerazzjoni li jmiss DEI Healthy Living jaħdem fuq erba’ linji ta’ azzjoni: il-bini ta’ pjattaformi, l-ekosistema tan-negozju mħaddma bid-data, il-pilotaġġ fuq skala kbira ta’ arkitetturi ta’ referenza u standardizzazzjoni.

Barra minn hekk, il-programm il-ġdid Ewropa Diġitali (DIGITAL) jipproponi diversi azzjonijiet li jappoġġaw il-varar u l-użu ta’ soluzzjonijiet ġodda, permezz ta’ azzjonijiet ta’ finanzjament li jaċċelleraw l-adozzjoni u l-aħjar użu tat-teknoloġiji diġitali, anke fis-settur tas-saħħa u tal-kura, billi jiġu offruti “Faċilitajiet għall-Ittestjar u l-Esperimentazzjoni (TEF)” u “Ċentri Ewropej tal-Innovazzjoni Diġitali” (EDIH), li jinvolvu l-katina tal-valur kollha, kemm mill-perspettiva tal-katina tal-provvista kif ukoll mill-perspettiva tad-domanda. L-ikkombinar tal-innovazzjoni tas-servizzi, l-innovazzjoni tan-negozju u l-innovazzjoni diġitali se jkunu kruċjali fit-twettiq tal-bidla fundamentali biex issir enfasi fuq il-prevenzjoni u l-għajxien f’saħħtu u biex isiru aktar investimenti fihom, sabiex tingħata s-setgħa lin-nies jieħdu ħsieb saħħithom u jagħmlu għażliet dwar is-saħħa infurmati tajjeb.

L-użu u l-espansjoni tal-innovazzjoni għal twassil aħjar tas-saħħa u tal-kura lill-popolazzjoni li qed tixjieħ fl-Istati Membri tqanqlu f’diversi Rakkomandazzjonijiet tal-Kunsill.